Je Estevenez, sires de Ceys, fai savoir à touz... que je tieng en fyé et en chassement de la noble dame Lore, fame çai en arriers le noble baron Jehan, conte de Bourgoigne et seignour de Salins, la maison fort mons. Odon de Fertans, et tout quanque lidiz Odes tient ou doit tenir de moi de fyé en la maison fort Perrin de Fertans, qui soloit estre prevoz de Fertans, et toutes les choses que lidiz Perrins tient ou doit tenir de moy. Et tieng encour de ly quanque messires Wis de La Sale tenoit de mon pere, et quanque messires Estienes de Faye tenoit de mon pere, et quanque messires Guis de Fertans tenoit de mon pere. Et tieng encour de ladite [dame] Lore quanque je hai et puis havoir et doy avoir à Fertans et es appertenances, en jostises et en seignories et en toutes autres choses, sauz les dymes et l’eglyse de Fertans, que je ne tieng pas de ly. Et tieng encour de ladite [dame] Lore le Migeoys, d’Albone, et son meis, et la maison que je dois faire à Mommaour, et de ses choses suis ses hons et en son homaige. Et est à savoir que cum lidiz cuens haust achetez dou priour de Mostier-Aute-Pierre et de l’abbé de Clugney homes et meis à Nam, qui de l’avoierie et de la garde mon pere estoient, je doing et quite à ladite [dame] Lore, ma dame, et à ses hoirs, tout le droit et toute la raison que mes peres havoit et devoit havoir en ladite vile de Nam. Et toutes ces choses je promet à garder et à tenir loyamant et en bone foy. En tesmoignaige de ces choses, pour ce que je n’ai sael, à ma proiere et à ma requeste, Girars, sires de Durnay, mes amez coisins, et religious hons et honeste Richars, priours de Mostier-Aute-Pierre, hunt mis lour seaux pendant en cest lettres... Ce fut fait ou mois d’avril, l’an Nostre Signour qui corroit par mil CC et sesante et douze.